**Önkormányzat**

 **Csánig**

**Cs/50-3/2020.**

**J e g y z ő k ö n y v**

Csánig község Önkormányzatának Képviselő-testülete 2020. február 24-én (hétfőn) 17.30 órakor a Faluházban megtartott üléséről.

**Jelen voltak:** Joó Ferenc polgármester, Győrvári György Szilárd alpolgármester, Kiss Csaba képviselő, Tömböly Lajos képviselő, Varga Tamás képviselő

**Tanácskozási joggal vett részt:** Böröndyné Nagy Anikó aljegyző

**Meghívottak:** Csóka Géza pénzügyi ügyintéző, Nagy Attiláné településüzemeltetési és beruházási ügyintéző, Tulok-Tóth Andrea családsegítő

Joó Ferenc polgármester köszöntötte a megjelenteket, megállapította, hogy az 5 képviselőből jelen van 5 fő, az ülés határozatképes, azt megnyitotta.

**Napirendre az alábbi javaslatot tette:**

1. Csánig Község Önkormányzata 2020. évi költségvetése
2. Az önkormányzat 2019. évi költségvetéséről szóló önkormányzati rendelet módosítása
3. Beszámoló a Sárvár Térsége Gyermekjóléti Szolgálat munkájáról
4. Gazdasági program elfogadása
5. Döntés homlokrakodó készítésére kiírt pályázat gyártó és szállító kiválasztásáról
6. Külterületi szántó értékesítésre történő kijelölése

Képviselő-testület a javasolt napirenddel egyhangúlag egyetértett.

Polgármester a napirend tárgyalása előtt beszámolt a Képviselő-testületnek, hogy az E.on Zrt a horgásztavak melletti területet érintve új 132 kV-os távvezeték rendszer kiépítését tervezi. A beruházó megkereste az Önkormányzatot, hogy elvi hozzájárulást kérjen a távvezeték kiépítéséhez. A távvezeték kiépítését pályázati forrásból kívánja a beruházó megvalósítani. Az E.on vállalja, hogyha a távvezeték tervezett nyomvonala, a település rendezési tervének módosítását vonja maga után, akkor azt elkészítteti. A hálózat kiépítésével a rácsatlakozó fogyasztók egy megbízhatóbb, egyenletesebb szolgáltatást kaphatnak.

Polgármester a napirend tárgyalása előtt beszámolt az átruházott hatáskörben hozott döntésről, mely az alábbi:

Rendkívüli települési támogatás megállapítása:

1 alkalom összesen 25.000.-Ft összegben

**1. Napirend**

Csánig Község Önkormányzata 2020. évi költségvetése

**Előadó:** Joó Ferenc polgármester

Írásos előterjesztés, előzetes hatásvizsgálat, rendelet-tervezet és indokolás a jegyzőkönyv mellékleteként csatolva.

**Joó Ferenc polgármester:**A közmeghallgatáson részletesen ismertette az önkormányzat 2020. évi költségvetését. Kéri az előterjesztéshez csatolt rendelet-tervezet és határozati javaslatok elfogadását.

Kérdés, hozzászólás nem volt.

Képviselő-testület 5 szavazattal, tartózkodás, ellenszavazat nélkül az alábbi határozatokat hozta:

**8/2020. (II.24.) számú határozat:**

Csánig község Önkormányzata a 2020. évi költségvetési rendelet elfogadása előtt a Stabilitási tv. 45. § (1) bekezdés a) pontja felhatalmazása alapján kiadott jogszabályban meghatározottak szerinti saját bevételeinek, valamint a Stabilitási tv. 3. § (1) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegének megállapításáról az alábbi határozatot hozza:

1. A képviselő-testület a Stabilitási tv. 45. § (1) bekezdés a) pontja felhatalmazása alapján kiadott jogszabályban meghatározottak szerinti saját bevételeinek költségvetési évet követő három évre várható összegét az alábbi táblázatban foglaltak alapján állapítja meg.

(adatok ezer Ft-ban)

|  |  |  |  |  |
| --- | --- | --- | --- | --- |
| Saját bevételek  | 2020.év | 2021.év | 2022.év | 2023.év |
| Helyi adók | 2400 | 2400 | 2400 | 2400 |
| Önkormányzati vagyon és az önk. megillető vagyoni é. jog értékesítése, hasznosítása | 0 | 0 | 0 | 0 |
| Osztalék, koncessziós díj, hozam | 0 | 0 | 0 | 0 |
| Tárgyi eszköz, imm. jószág, részvény ért. bev. | 0 | 0 | 0 | 0 |
| Kezességvállalással kapcsolatos megtérülés | 0 | 0 | 0 | 0 |
| Bírság-pótlék- és díjbevétel |  |  |  |  |
| Saját bevételek összesen: | 2400 | 2400 | 2400 | 2400 |
| Saját bevételek 50%-a | 1200 | 1200 | 1200 | 1200 |

1. A Képviselő-testület a Stabilitási tv. 45. § (1) bekezdés a) pontja felhatalmazása alapján kiadott jogszabályban meghatározottak szerinti a Stabilitási tv. 3. § (1) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét

2020. évre 0 Ft-ban,

2021. évre 0 Ft-ban

2022. évre 0 Ft-ban

2023. évre 0 Ft-ban, határozza meg.

1. Csánig község Önkormányzatának Képviselő-testülete Csánig község Önkormányzata 2020. évi költségvetési rendeletének az előterjesztéséhez csatolt 1-7. számú mellékleteit elfogadja.

 **Határidő:** folyamatos

 **Felelős:** Joó Ferenc polgármester

**9/2020. (II.24.) számú határozat:**

Csánig Község Önkormányzatának Képviselő-testülete a házi és gyermekorvosi alapellátás településen történő ellátásához – a Faluházban működtetett orvosi rendelő közüzemi költségeinek megfizetéséhez, a költségek közvetlen átvállalásával – természetben juttatott támogatást biztosít a 2020. évi költségvetése terhére. A természetben juttatott támogatás éves keretösszegét a 2020. évi költségvetésében állapítja meg, mely a rendelési idő arányában illeti meg az orvosokat.

**Felelős:** Joó Ferenc polgármester

**Határidő:** 2020. évi költségvetés előkészítése

Képviselő-testület 5 szavazattal, tartózkodás, ellenszavazat nélkül az alábbi rendeletet alkotta:

Csánig Község Önkormányzata Képviselő-testületének 1/2020. (II.25.) önkormányzati rendelete az önkormányzat 2020. évi költségvetéséről.

A rendelet a jegyzőkönyvhöz csatolva.

**2. napirend:**

Az önkormányzat 2019. évi költségvetéséről szóló önkormányzati rendelet módosítása

**Előadó:** Joó Ferenc polgármester

Írásos előterjesztés, előzetes hatásvizsgálat, rendelet-tervezet és indokolás a jegyzőkönyv mellékleteként csatolva.

**Joó Ferenc polgármester:** Az írásos anyagot a képviselők megkapták, kiegészítést nem kíván tenni. Kérdés esetén szívesen válaszol. Kéri az előterjesztéshez csatolt rendelet-tervezet elfogadását.

Kérdés, hozzászólás nem volt.

Képviselő-testület 5 szavazattal, tartózkodás, ellenszavazat nélkül az alábbi rendeletet alkotta:

Csánig Község Önkormányzata Képviselő-testületének 2/2020. (II.25.) önkormányzati rendelete az önkormányzat 2019. évi költségvetéséről szóló 2/2019. (II.12.) önkormányzati rendelete módosításáról.

A rendelet a jegyzőkönyvhöz csatolva.

**3. Napirend**

Beszámoló a Sárvár Térsége Gyermekjóléti Szolgálat munkájáról

**Előadó:** Tulok-Tóth Andrea családsegítő

Írásos beszámoló a jegyzőkönyv mellékleteként csatolva.

**Joó Ferenc polgármester:** Felkéri a családsegítőt a beszámoló ismertetésére.

**Tulok-Tóth Andrea családsegítő:** Az írásos anyag kiküldésre került. Csánigon egy család volt gondozásban, az ellátásuk megszűnt. Két fő állandó jelleggel kért segítséget. Adományokat gyűjtenek, melyeket a rászoruló családoknak szét is osztanak. December hónapban egy családot tartós élelmiszer csomaggal segítettek. Megszervezték decemberben a cipősdoboz akciót, melynek keretében a korábbi évekhez képest kevesebb adomány gyűlt össze Csánigon is. Szakmai tevékenységek közül legjelentősebb a segítő beszélgetés, ügyintézéshez segítségnyújtás. Kérdés esetén szívesen válaszol. Kéri a beszámoló elfogadását.

Más kérdés,hozzászólás nem volt.

Képviselő-testület 5 szavazattal, tartózkodás, ellenszavazat nélkül az alábbi határozatot hozta:

 **10/2020. (II.24.) számú határozat:**

Csánig Község Önkormányzatának Képviselő-testülete a Sárvár Térsége Többcélú Kistérségi Társulás Gyermekjóléti Szolgálata 2019. évi munkájáról szóló beszámolóját elfogadja.

**Felelős:** Joó Ferenc polgármester

**Határidő:** azonnal

**4. Napirend**

Gazdasági program elfogadása

**Előadó:** Joó Ferenc polgármester

Írásos előterjesztés, határozati javaslat és a Gazdasági program 2019-2024 Csánig a jegyzőkönyv mellékleteként csatolva.

**Joó Ferenc polgármester:** A Képviselő-testületnek az alakuló ülését követő 6 hónapon belül el kell készítenie a ciklusra vonatkozó, vagy azt meghaladó időszakra vonatkozó gazdasági programját. Véleményezés és javaslattétel céljából megküldi a nyilvántartásba vett társadalmi szervezeteknek, egyesületeknek. A Képviselő-testület a 2020. január 28-i ülésén tárgyalta a gazdasági programot és a polgármester által a gazdasági program előkészítése kapcsán tett tájékoztatót elfogadja. A gazdasági programot véleményezés és javaslattétel céljából megküldték a településen működő két egyesületnek (Csánig községért Egyesület, Csánig község Önkéntes Tűzoltó Egyesülete) és a két Egyháznak (katolikus és evangélikus). A megadott határidőig, 2020. február 14-ig vélemény vagy javaslat nem érkezett. A Képviselő-testület a vélemények beérkezése és megvitatása után dönt a gazdasági program elfogadásáról. A jóváhagyott gazdasági programot az önkormányzat hivatalos honlapján közzé kell tenni. Kéri az előterjesztéshez csatolt határozati javaslat elfogadását.

Kérdés, hozzászólás nem volt.

Képviselő-testület 5 szavazattal, tartózkodás, ellenszavazat nélkül az alábbi határozatot hozta:

**11/2020. (II.24.) számú határozat:**

Csánig Község Önkormányzatának Képviselő-testülete a 2019-2024. évekre vonatkozó Gazdasági Programot elfogadja.

**Felelős:** Joó Ferenc polgármester

**Határidő:** azonnal

**5. Napirend**

Döntés homlokrakodó készítésére kiírt pályázat gyártó és szállító kiválasztásáról

**Előadó:** Győrvári György Szilárd alpolgármester

Írásos előterjesztés, határozati javaslat, ajánlatkérés, és árajánlatok a jegyzőkönyv mellékleteként csatolva.

**Győrvári György Szilárd alpolgármester:** A falugondnoki szolgálathoz szükség van traktorra. Polgármester úrral és a képviselőkkel úgy döntöttek, hogy szükség lenne egy homlokrakodóra és a hozzá tartozó kanálra. Pályázatot írtak ki, több cégtől kértek árajánlatot. Az AGRO-Sat Nova 200 Kft. 1.206.500,- Ft-os ajánlatot adott, melyet nem fogadnak el költségvetési fedezet hiányában. Kértek Joó Ferenc vállalkozótól is ajánlatot, aki bruttó 635.000,- Ft-os ajánlatot adott. Kéri az előterjesztéshez csatolt határozati javaslat elfogadását.

Kérdés, hozzászólás:

**Joó Ferenc polgármester:** Bejelenti, hogy személyes érintettség miatt nem vesz részt a döntéshozatalban.

Más kérdés, hozzászólás nem volt.

Képviselő-testület 4 szavazattal, tartózkodás, ellenszavazat nélkül az alábbi határozatot hozta:

**12/2020. (II.24.) számú határozat:**

Csánig Község Önkormányzatának Képviselő-testülete a tulajdonában lévő, JIMNA 254 típus traktorhoz kanalas homlokrakodó beszerzésére irányuló ajánlattételi eljárást a magas ajánlati ár miatt érvénytelennek nyilvánítja és az utólagosan bekért vállalkozói ajánlat alapján vállalkozói szerződést köt Joó Ferenc (9654 Csánig Kövecses utca 4/a.) egyéni vállalkozóval bruttó 635.000,-Ft összegre a homlokrakodó elkészítésére, felszerelésére és beüzemelésére.

**Felelős:** Győrvári György Szilárd alpolgármester

**Határidő:** azonnal

**6. Napirend**

Külterületi szántó értékesítésre történő kijelölése

**Előadó:** Nagy Attiláné településüzemeltetési és beruházási ügyintéző

Írásos előterjesztés, határozati javaslat, vételi szándéknyilatkozatok és értékelési bizonyítványok a jegyzőkönyv mellékleteként csatolva.

**Nagy Attiláné településüzemeltetési és beruházási ügyintéző:** Az elfogadott gazdasági programban szerepel az Önkormányzat tulajdonát képező kettő darab szántó értékesíte. A vagyon rendelet értelmében minden önkormányzati ingatlan esetében az értékesítés előtt értékbecslést kell készíteni. Elkészíttették az ingatlanra vonatkozó értékbecsléseket. A jelenlegi bérlő ajánlatot tett az ingatlanok megvásárlására. Az 055/8 hrsz-ú 1 ha 3.179 m2 területű és a közvetlenül mellette lévő 055/3 hrsz-ú 4.577 m2 ingatlan szántó területű. A földtörvény alapján a bérlőnek elővásárlási joga van a bérelt földterületre. A nagyobbik terület értékbecsléssel megállapított értéke bruttó 2.400.010,- Ft, míg a kisebb területűnek bruttó 800.000,- Ft. A bérlő 1.900.000,- Ft-ot ajánlott meg hektáronként, ami azt jelenti, hogy magasabb az ajánlati ár, mint az értékbecsléssel meghatározott érték. A 055/8 hrsz. esetén 2.504.010,- Ft, míg a 055/3 hrsz. vonatkozásában 869.630,- Ft. A Képviselő-testületnek döntenie kellene arról, hogy a két ingatlant értékesíti-e. Kéri a Képviselő-testületet, hogy amennyiben értékesíteni kívánja a kettő szántót, akkor döntsön az eladásról.

Kérdés, hozzászólás:

**Joó Ferenc polgármester:** Kéri az előterjesztéshez csatolt határozati javaslat elfogadását.

Más kérdés, hozzászólás nem volt.

Képviselő-testület 4 szavazattal, 1 ellenszavazat mellett, tartózkodás nélkül az alábbi határozatot hozta:

**13/2020. (II.24.) számú határozat:**

Csánig Község Önkormányzatának Képviselő-testülete értékesíti Őri László (lakhely: 9653 Répcelak Kossuth L. u. 6. szám alatti lakos) részére a kizárólagos tulajdonát képező Csánig 055/8 hrsz-ú 1 ha 3179 m2 nagyságú szántó művelési ágú ingatlant a bérlő által megajánlott 2.504.010,-Ft összegért és a Csánig 055/3 hrsz-ú 4577 m2 nagyságú szántó művelési ágú ingatlant a bérlő által megajánlott 869.630,-Ft- összegért.

A Képviselő testület felhatalmazza a polgármestert az adásvételi szerződés aláírására.

Az adás-vételi szerződést a mező- és erdőgazdasági földek forgalmárólszóló 2013. évi CXXII. törvény 21 § (2)-(3) bekezdése alapján 60 napra kifüggeszti, majd a 2011. évi CXCVI. törvény a Nemzeti vagyonról 14. § (2) bekezdése alapján megküldi a Magyar Államkincstár Szombathelyi Kirendeltségére a Magyar Állam nevében történő az elővásárlási jog gyakorlásának nyilatkozat tétele tárgyában. Nemleges nyilatkozatot, illetve a 30 napos jogvesztő nyilatkozattételi határidő leteltét követően az adás-vételi szerződés hatályba lép.

**Felelős:** Joó Ferenc polgármester

 dr. Kiss Julianna jegyző

**Határidő:** 2020. február 1.

Miután több napirend nem volt, Joó Ferenc polgármester a megjelenést megköszönte, az ülést

bezárta.

 K.m.f

 **Joó Ferenc dr. Kiss Julianna**

 **polgármester jegyző**